Jesu pehé weé ĩ'yomikã,
Judeu masa wiôrã kɨ̃ɨ̂re ẽho peótiwã.
Naâ ẽho peótikã,
Õ'âkɨ̃hɨ yee kiti ohâka pũripɨ Isaía ohâ'karo nohota keoró wa'âwɨ.
Kɨ̃ɨ̂ a'tîro ohâkɨ niîwĩ:
Neê ni'kɨpéta ɨ̃sâ weresére tɨ'otími.
Õ'âkɨ̃hɨ tutuasé me'ra weé ĩ'yokã ĩ'yâmirã,
neê ẽho peótima,
niî ohâkɨ niîwĩ Isaía.
Naâ neê ẽho peó masiti'ke kẽ'rare Isaía apêropɨ Õ'âkɨ̃hɨ yee kiti ohâka pũripɨre a'tîro ohâkɨ niîwĩ:
Õ'âkɨ̃hɨ naâre kapêri bahutírã weeró noho weékɨ niîwĩ.
Kɨ̃ɨ yeére tɨ'o masítikã weékɨ niîwĩ.
Tohô weérã ãyuró kɨ̃ɨ̂ weesére ĩ'yâmirã,
ĩ'yâ masitikãrã niîwã.
Kɨ̃ɨ̂ bu'esére tɨ'omírã,
tɨ'o masítikãrã niîwã.
Kɨ̃ɨ̂ bu'esére ẽho peórã,
naâ yã'âro weé'kere du'ú,
akobohóse sẽri boópã.
Kɨ̃ɨ̂ naâre yɨ'rɨó boopĩ,
niîkɨ niîwĩ Isaía.
Isaía Jesu tutuasére,
kɨ̃ɨ̂ asistésere ĩ'yâgɨ,
kɨ̃ɨ yeékãhasere tohô uúkũkɨ niîwĩ.
Pãharã́ Judeu masa Jesuré ẽho peówã.
Ni'karérã wiôrã waropɨta ẽho peówã.
Fariseu masare uîrã,
bahû yoaropɨ Jesuré ẽho peósere uúkũtiwã.
Ɨ̃sâre Judeu masa naâ nererí wi'ipɨ niirã́re kõ'â wĩrori niîrã,
tohô weewã́.
Wiôrã Jesuré ẽho peómirã,
masá pe'ere Õ'âkɨ̃hɨ nemoró ãyuró wãkukã́ ɨawã́.
Jesu niî pe'tirã tɨ'oáto niîgɨ,
tutuaró uúkũwĩ:
—Yɨ'ɨ̂re ẽho peógɨ yɨ'ɨ̂ se'sarore ẽho peótimi.
Yɨ'ɨ̂ pakɨ yɨ'ɨ̂re o'ôo'kɨ kẽ'rare ẽho peómi.
Yɨ'ɨ̂re ĩ'yâgɨ yɨ'ɨ̂re o'ôo'kɨ kẽ'rare ĩ'yâmi.
Yɨ'ɨ̂ sĩ'óo'se weeró noho niî'.
A'ti nukúkãpɨre yɨ'ɨ̂re ẽho peórã na'î tĩ'aropɨ tohatíkã'ato niîgɨ a'tîwɨ.
Naâ yɨ'ɨ̂ bu'esére masîrãsama.
Masîrã,
ãyuró weerã́sama.
Yɨ'ɨ̂ bu'esére tɨ'omírã,
teeré weetírã,
bu'îri kɨorã́sama.
Yɨ'ɨ̂ naâre bu'îri da'rêsome.
Yɨ'ɨ̂ bu'îri da'rêgɨ meheta a'tîwɨ.
Naâre yɨ'rɨógɨ a'tîwɨ.
Yɨ'ɨ̂re ɨatírã noho,
yɨ'ɨ̂ bu'ê'kere weetírã noho Õ'âkɨ̃hɨre bu'îri da'rê no'oahãpɨ niî tohama.
Yɨ'ɨ̂ bu'ê'kere weetíse bu'iri naâ a'ti ɨmɨ́koho pe'tikã́,
bu'îri da'rê no'orãsama.
Yɨ'ɨ̂ se'saro yɨ'ɨ̂ ɨaró bu'é wee'.
Yɨ'ɨ̂ pakɨ yɨ'ɨ̂re o'ôo'kɨ tohô niî bu'êya niiró bu'ê'.
Yɨ'ɨ̂ masî',
yɨ'ɨ̂ pakɨ dutisére ẽho peórã katî nu'kukã'rãsama.
Tohô weégɨ kɨ̃ɨ̂ bu'ê duti'karo nohota masaré bu'ê',
niîwĩ Jesu.